季文作真率會遇大雪寒甚主人之居狹不容散步爲嫌作數語爲解
作者：王洋
朝代：宋

paragraphs: 一風一雨天醖雪，溪上行人手吹裂。
主人掃巷作光華，滿注金罍喚賓客。
酒酣耳熱膽量寬，容我口開非偪仄。
天寒促膝政相宜，共道興來連舉白。
人心好客天亦知，平時思雪不可期。
寒消內熱沃肺渇，瑤花滿眼真瑰奇。
一尺呈豐有成驗，三白譴厲徴前爲。
不辭秉燭達曙光，别思共醉今何辭。
此身對酒願長健，明年花發春遲遲。